Prentútgáfa Stundarinnar kemur næst út þann 7. febrúar . Þessi grein er rúmlega 11 mánaða gömul . Tilkynning um hermannaveiki í blokk fyrir eldri borgara vekur ugg Íbúum á Grandavegi 47 barst nýlega orðsending frá sóttvarnarlækni og Heilbrigðiseftirliti Reykjavíkur þess efnis að mikið magn hermannaveikisbakteríunnar hefði fundist í einni íbúð blokkarinnar . Dóttir níræðrar konu í blokkinni hefur verulegar áhyggjur af móður sinni en hermannaveiki er bráðdrepandi fyrir fólk sem er veikt fyrir . Í síðustu viku sendu sóttvarnalæknir og Heilbrigðiseftirlit Reykjavíkur íbúum í fjölbýlishúsi eldri borgara á Grandavegi 47 orðsendingu þar sem íbúarnir voru varaðir við því að töluvert magn af umhverfisbakteríunni Legionella hefði fundist í vatnssýni sem Heilbrigðiseftirlit Reykjavíkur tók úr sturtuhaus í einni af íbúðum hússins . Umrædd baktería er þekkt undir heitinu hermannaveiki og getur verið bráðdrepandi , sérstaklega fyrir þá sem eru veikir fyrir eða komnir á háan aldur . Sólveig Bjarnadóttir , dóttir níræðrar konu sem býr á Grandavegi 47 , furðar sig á orðsendingunni sem hafi skilið eftir sig mun fleiri spurningar en svör á meðal íbúa . Árný Sigurðardóttir , framkvæmdastjóri hjá Heilbrigðiseftirliti Reykjavíkur , segir ekkert athugavert við vinnubrögðin . Kanna útbreiðslu bakteríunnar „ Sóttvarnalæknir vill vekja athygli á að nýlega greindist töluvert magn af umhverfisbakteríunni Legionella í vatnssýni sem Heilbrigðiseftirlit Reykjavíkur tók úr sturtuhaus í einni af íbúðum í Grandavegi 47 . Þessi baktería er stundum kölluð hermannaveikisbaktería eftir að hafa valdið hópsýkingu meðal hermanna á ráðstefnu í Bandaríkjunum 1976 , “ segir meðal annars í orðsendingu sóttvarnalæknis og heilbrigðiseftirlitsins sem er dagsett þann 28. febrúar síðastliðinn og var sett í alla póstkassa hússins og hengd upp á veggi þess . OrðsendinginHér gefur að líta orðsendingu þá sem sóttvarnarlæknir og heilbrigðiseftirlit Reykjavíkur sendi íbúum Grandavegi 47 í síðustu viku . Þá kemur fram að fullfrískir einstaklingar geti fengið bakteríuna í öndunarveg án þess að veikjast en aðra sögu megi segja um þá sem eru veikir fyrir . „ Alvarleg veikindi , lungnabólga , verða einna helst hjá einstaklingum með undirliggjandi áhættuþætti en þeir eru helstir hár aldur , reykingar , langvinnir lungnasjúkdómar , ónæmisskerðing , áfengissýki og nýrnabilun . “ Íbúum er jafnframt greint frá því að Legionella sé baktería sem lifi í vatni og algeng um allan heim . „ Hún þolir hitastig frá 0 – 63°C en lifir best í 30 – 40°C , “ segir í tilkynningunni , en þar eru íbúar meðal annars hvattir til þess að láta vatnið í sturtum sínum renna af fullum krafti í 2 – 3 mínútur áður en þeir fari í sturtu , til þess að koma í veg fyrir mögulegt smit . „ Til að gæta fyllsta öryggis þar til niðurstöður frekari rannsókna liggja fyrir er íbúum ráðlagt að skrúfa frá vatninu í sturtunni af fullum krafti og láta renna í 2 – 3 mínútur áður en þeir fara undir sturtuna . Ef bakterían er til staðar minnkar rennslið magn hennar í vatnspípum og sturtuhausum og dregur þar með úr líkum á að smit eigi sér stað . Þetta á sérstaklega við ef sturtan er sjaldan notuð , “ segir jafnframt í tilkynningunni , en þar eru þessar leiðbeiningar sagðar eiga við á meðan verið sé að kanna mögulega útbreiðslu „ bakteríunnar í pípunum og hvað er helst til ráða til að losna við hana úr vatnspípunum “ . Furðar sig á vinnubrögðunum „ Ég er alveg gapandi yfir þessu vegna þess að þetta er alveg hræðilegur sjúkdómur , “ segir Sólveig , sem gagnrýnir meðal annars að í orðsendingunni komi ekkert fram um það hvenær búið verði að kanna mögulega útbreiðslu . „ Það er engin nánari skýring , sem mér finnst fyrir neðan allar hellur , ekkert símanúmer og enginn tölvupóstur . “ Þá tekur hún fram að móðir hennar sé mjög óörugg vegna þessa en Sólveig , sem er búsett erlendis og á leiðinni aftur út í bráð , hefur sjálf áhyggjur af því að skilja aldraða móður sína eftir í þessari aðstöðu . „ Svo er þeim bara sagt að láta vatnið renna og ekkert meira en það . Er þetta bara eitthvað sem er almennt gert ? “ spyr Sólveig sem furðar sig á vinnubrögðunum . Árný Sigurðardóttir , framkvæmdastjóri hjá Heilbrigðiseftirliti Reykjavíkur , segir að þeim finnist miður ef íbúar upplifi það þannig að þeir séu illa upplýstir . Hins vegar komi skýrt fram í orðsendingunni hvaða embætti komi að málinu og hvert eigi að leita . Þá séu símanúmer til dæmis aðgengileg á ja.is og víðar ef þörf sé á því . „ Heilbrigðiseftirlitið var kallað til af sóttvarnalækni varðandi sýnatökuhlutann og til samráðs sem og að kortleggja útbreiðslu , “ segir Árný í skriflegu svari við spurningum Stundarinnar , en hún segir eftirlitið ekki geta svarað fyrir þann hluta sem snýr að sóttvörnum , eða mögulega hættu fyrir íbúana , og vísar á lækna og heilsugæslu líkt og gert er í orðsendingunni . Árný segir jafnframt að verið sé að skoða lagnakerfi hússins í samráði við húsvörð og hvar mögulega þurfi að grípa til aðgerða af hálfu húseigenda . Þá sé heilbrigðiseftirlitið í þéttu samstarfi við sóttvarnalækni varðandi málið . „ Það er svo sóttvarnalæknis og heilbrigðiseftirlitsins að meta hvort einhverra frekari viðvarana sé þörf eða upplýsinga til íbúa en þegar hafa komið fram , og eins ef nýjar upplýsingar koma fram , “ segir Árný sem tekur fram að íbúar skuli áfram fylgja þeim leiðbeiningum sem fram komi í orðsendingunni . Ekki náðist í sóttvarnalækni við vinnslu þessarar fréttar .